Middelsstore, smalvingede døgnfluer. Hodet har store, oppsvulmede fasettøyne hos hannen. Forvingene er store og forholdsvis smale, glassklare med tydelig årenett, lengdeårene mye kraftigere enn tverrårene. Bakvingene er velutviklede. Beina er spinkle og middels lange. Bakkroppen er nokså lang, kjegleformet, med to haletråder. Nymfene (najadene) er avlange, spoleformede med temmelig korte bein, gjerne gulbrune, ofte med fargetegninger. Trakégjellene er bladformede, nesten gjennomsiktige, trakeene er lyse og lite synlige. Bakerst har de tre haletråder som er kortere enn bakkroppen, ofte med en mørk sone i midten.